KUMITAT PERMANENTI DWAR L-AMBJENT U L-IPPJANAR TAL-IŻVILUPP

LAQGĦA NRU.

It-Tnejn, 27 ta' Ottubru, 2014.

Il-Kumitat Permanenti dwar l-Ambjent u l-Ippjanar tal-Iżvilupp iltaqa' fil-Palazz, il-Belt Valletta, fis-6:48p.m.

L-Onor.

Marlene Farrugia, Chairperson tal-Kumitat, ippresediet.

PREŻENTI

L-Onor.

Toni Bezzina, l-Onor.

Joseph Sammut, u l-Onor.

Ryan Callus (sostitut) kienu preżenti.

Preżenti għal-laqgħa kien hemm ukoll l-Onor.

Michael Falzon, Segretarju Parlamentari għall-Ippjanar u Simplifikazzjoni Amministrattiva, u l-Onor.

Godfrey Farrugia, li bil-permess tal-Kumitat ħadu sehem fid-diskussjoni.

Għal din il-laqgħa ġew mistiedna jattendu rappreżentanti tal-NGOs u rappreżentanti ta' Gasco Energy Limited.

Iċ-Chairperson qalet it-talba.

Il-Minuti tal-Laqgħa Nru. 9 li saret fid-19 ta' Mejju, 2014 ġew konfermati.

Il-Kumitat ġie infurmat li aktar kmieni dakinhar stess Madam Chair kienet irċieviet korrispondenza mingħand il-Perit Patrick Camilleri, għan-nom ta' Gasco Energy Limited, rigward il-Fuel Service Stations Policy.

B'risposta għal din l-ittra, Madam Chair stiednet lill-Perit Camilleri sabiex jattendi l-laqgħa tal-lum fejn kellha tiġi diskussa proprju din il-policy.

DISKUSSJONI DWAR ID-DOKUMENT MAĦRUĠ MILL-MALTA ENVIRONMENT AND PLANNING AUTHORITY DATAT AWWISSU 2014 INTITOLAT "PETROL STATIONS POLICY"

Il-Perit Vincent Cassar u s-Sur Johann Buttigieg, Chairman u Chief Executive Officer tal-Awtorità Maltija għall-Ambjent u l-Ippjanar rispettivament, kif ukoll il-Perit Frans Mallia, Assistant Planning Director fl-istess Awtorità, ġew mitluba jieħdu parti fil-Kumitat fejn taw spjegazzjoni u rrispondew għad-domandi tal-Membri tal-Kumitat dwar id-dokument.

Fil-Laqgħa ħadu sehem ukoll is-Sur Paul Agius Delicata, Chief Executive Officer ta' Gasco Energy Limited, u s-Sur Alfred E. Baldacchino.

Fuq suġġeriment ta' Madam Chair, il-Kumitat qabel li l-proposta tas-Sur Agius Delicata tiġi studjata min-naħa tal-MEPA sabiex jiġi kkunsidrat jekk teżistix il-possibilità li tiġi inkluża fil-policy.

L-Onor.

Ryan Callus issuġġerixxa li fil-futur, draft policies li jersqu quddiem il-Kumitat għad-diskussjoni jkunu jinkludu l-feedback tal-Bord tal-MEPA għall-kummenti li jkunu saru fl-istadju tal-konsultazzjoni.

Id-diskussjoni dwar dan id-dokument intemmet.

DISKUSSJONI DWAR IT-TALBA LI SARET MILL-GĦAQDA "FLIMKIEN GĦAL AMBJENT AĦJAR" DWAR IL-KWESTJONI TAL-BINI TA' CEMENT SILO U LI TINKLUDI RAPPORT IMĦEJJI MINN DR. JULIAN MAMO MD, PH.D U DR. JOHN PAUL CAUCHI MD, MSC INTITOLAT "REPORT ON A CEMENT SILO DEVELOPMENT – A PUBLIC HEALTH PERSPECTIVE" U RAPPORT IMĦEJJI MINN DR. RAMIRO CALI-CORLEO MD MSC INTITOLAT "HEALTH IMPACT REVIEW ON THE PROPOSED CEMENT SILO AT THE KORDIN TERMINAL"

Is-Sinjura Astrid Vella mill-Għaqda Flimkien għal Ambjent Aħjar ġiet mistiedna tagħmel preżentazzjoni dwar is-suġġett.

L-Onor.

Joseph Sammut qajjem il-punt li ladarba permess ikun approvat mill-MEPA, il-proċedura għall-appell minnu hija li wieħed imur il-Qorti mhux quddiem il-Kumitat.

Madam Chair qalet li peress li din kienet issue ambjentali hija xtaqet li l-Kumitat jisma' x'kellhom xi jgħidu dawk kollha interessati.

L-Onor.

Godfrey Farrugia ssuġġerixxa li l-materja dwar il-possibilment kontaminazzjoni tal-qamħ titla' għad-diskussjoni quddiem il-Council for Health, u dan skont dak li tgħid il-Liġi dwar is-Saħħa.

Fuq suġġeriment ta' Madam Chair, il-Kumitat qabel li tinġibed l-attenzjoni tal-awtortajiet tas-saħħa għal dak li ntqal fil-laqgħa, u ċjoè li jista' jkun hemm kontimaninazzjoni serja tad-dqiq li minnu qiegħed jiekol kważi l-poplu Malti u Għawdxi kollu u li s-sitwazzjoni riedet tiġi rimedjata.

Madam Chair aġġornat il-Kumitat għal data u b'aġenda li kellhom jiġu komunikati aktar tard.

SKRIVANA TAL-KUMITAT

CHAIRPERSON TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru 29

It-Tlieta, 04 ta' Novembru, 2014

L-Onor.

Deborah Schembri, President tal-Kumitat dwar l-Affarijiet Soċjali tavża li l-Kumitat se jiltaqa' nhar it-Tlieta, 04 ta' Novembru, 2014 fis-6.30 p.m. fil-Kamra tal-Kumitati fil-Palazz il-Belt b'din l-aġenda:-

Child Protection Act (Out of Home Care) 2014 – Preżentazzjoni mis-Sur Alexander Tortell, Operations Director for AWAS.

Aġġornament miċ-Chairperson tal-Kumitat Permanenti dwar l-Affarijiet Soċjali fuq laqgħa mal-UN subcomittee on the Prevention of Torture.

Affarijiet Oħra.

Proceedings, agenda, minutes and transcripts of the parliamentary committees docx


(Rapport Uffiċjali u Rivedut)

Laqgħa Nru 29

It-Tlieta, 4 ta' Novembru, 2014

Stampat fl-Uffiċċju tal-Iskrivan

Prezz €2.50

Laqgħa Nru 29

It-Tlieta, 4 ta' Novembru, 2014

Il-Kumitat iltaqa' fil-Palazz, il-Belt Valletta, fis-7.05 p.m.

Il-Minuti tal-Laqgħa Nru 22 li saret nhar it-Tlieta 25 ta' Marzu 2014 ġew konfermati.

THE CHAIRPERSON (Onor. Deborah Schembri): Irċivejna din il-korrispondenza;

Email datata 28 ta' Ottubru, 2014 mingħand il-United Nations High Commissioner for Refugees (Malta Office) fejn qed tintalab li ssir laqgħa mal-Kumitat Permanenti dwar l-Affarijiet Soċjali.

CHILD PROTECTION ACT (OUT OF HOME cARE) 2014 – pREŻENTAZZJONI MIS-SUR ALEXANDER TORTELL, OPERATIONS DIRECTOR FOR AWAS

THE CHAIRPERSON: Is-suġġett tagħna llum huwa ċ-Child Protection Act - Out of Homecare 2014, fejn se tingħatalna preżentazzjoni mis-Sur Alexander Tortell, Operation Director tal-AWAS.

L-ewwelnett nixtieq nirringrazzja lil kulħadd talli qegħdin hawnhekk.

Napprezzaw ħafna l-fatt li ridtu tkellmu lil dan il-Kumitat ħalli taġġornawna ftit fuq dawn l-affarijiet u għalhekk se nagħti mill-ewwel il-kelma lilek Sur Tortell.

IS-SUR ALEXANDER TORTELL (Operations Director AWAS): Sinjura President, nirringrazzja lil dan il-Kumitat talli lqajtu l-istedina tagħna.

Ir-raġuni li għaliha xtaqna niltaqgħu mal-Kumitat kienet li billi dan l-Abbozz ta' Liġi, fost affarijiet oħra, jitkellem fuq is-servizzi lill-minuri mhux akkumpanjati, aħna deherilna li jista' jkun utli li nespandu ftit fuq il-kuntest tal-minuri mhux akkumpanjati u li jkollkom ukoll il-veduti tagħna fuq din il-leġiżlazzjoni.

Aħna aġenzija pubblika fi ħdan il-Ministeru għall-Intern u rregolati mis-subidsiary legislation 217.11.

Fost affarijiet oħra dan l-avviż legali jgħid li fil-funzjoni tagħna, aħna noffru servizzi partikolari lill-kategoriji ta' persuni identifikati bħala vulnerabbli.

U l-minuri mhux akkumpanjati jaqgħu proprju taħt il-policy kurrenti tal-persuni vulnerabbli.

Minuri mhux akkumpanjat huwa persuna taħt it-18-il sena, li wasal waħdu hawnhekk u li jittieħed fil-kura sakemm jittieħed fil-kura ta' persuna adulta u responsabbli għalih bil-liġi jew bil-custom.

Din hija d-definizzjoni fl-Att dwar ir-Refuġjati.

Hawnhekk għandkom ftit statistika li kif qed taraw, fl-2013 ir-realtà tal-minuri mhux akkumpanjati kienet waħda sinifikanti mmens.

Fil-fatt kien hemm 567 persuna li ġew riferuti lilna u li dawn jammontaw għal ftit iktar minn 25% tal-wasliet tal-immigranti kollha f'Malta!

Dan kien numru għoli ħafna u li ħoloq pressjoni kbira fuq is-servizzi tagħna.

Din is-sena, minkejja li n-numru totali ta' wasliet kien inqas, kellna wkoll numru mhux ħażin ta' referrals ta' persuni li qed jgħidu li huma minuri mhux akkumpanjati.

U minn dawn ħarġu 74 care order.

Din hija l-proċedura li hemm fis-seħħ dwar il-minuri mhux akkumpanjati.

Sas-sajf il-pulizija tal-immigrazzjoni kienet tirriferilna dawk il-persuni li jgħidu li huma minuri u aħna konna nagħmlulhom stħarriġ tal-età permezz ta' proċeduri partikolari.

Waqt li jkunu qed jagħmlu dawn il-proċeduri jkunu għadhom fiċ-ċentri magħluqa jistennew il-clearance mediku.

Ladarba kien jiġi stabbilit li persuna hija taħt it-18-il sena konna nirrakkomandaw lill-Ministru għall-Familja u Solidarjetà Soċjali sabiex jinħareġ care order u l-persuna tintbagħat ġo open centre partikolari għaż-żgħażagħ.

Minn dan is-sajf li għadda bdejna npoġġu fis-seħħ il-policy li t-tfal mhux akkumpanjati u familji bi tfal akkumpanjati ma jitqiegħdux f'detenzjoni.

Dan hu l-proċess li bħalissa qegħdin naħdmu bih.

X'servizzi noffru lil minuri mhux akkumpanjati?

Aħna noffru servizz ta' assessjar u ta' stħarriġ tal-età.

L-għaqdiet mhux governattivi ftit xhur ilu qalu li dan il-proċess tjieb ħafna fil-kwalità u fiż-żmien.

Fil-fatt qabel kien idum iktar.

Naħseb li hija xi ħaġa interessanti u tajba għalina u għal dan is-servizz li għandna konferma indipendenti, u ċioè mill-NGOs, fejn dawn qed jgħidu li dan il-proċess tjieb ħafna.

Rigward ir-reġim tal-care orders aħna niltaqgħu regolarment maċ-Child and Young Person Advisory Board dwar kull care order li jkun hemm.

U kull care order, wara li jiġi ffirmat u l-persuna tittieħed taħt care order, ikun hemm care plans apposta bħalma għandha kwalunkwe persuna oħra taħt care order.

Ovvjament il-bżonnijiet huma differenti ħafna u anke l-volum għax f'ġurnata waħda kapaċi joħorġu mat-30 care order!

Il-care order f'dan is-sens huwa ftit differenti mill-care orders l-oħra.

Fiċ-ċentri miftuħa nagħtu - dak li l-liġi l-ġdida tgħid - phsyco-social care.

Iċ-ċentri miftuħa għal tfal minuri mhux akkumpanjati għandhom iktar dimensjoni ta' kura psiko-soċjali.

Sentejn ilu nidejna wkoll servizz ġdid li huwa l-Care Team, li huwa magħmul minn social workers u community workers, fejn l-iskop tiegħu hu li joffri din il-kura psiko-soċjali.

F'dawn il-ġimgħat bdiet ir-regolazzjoni mid-Dipartiment tas-Social Welfare and Standards fuq id-djar tal-minuri mhux akkumpanjati.

Aħna ovvjament immexxu wkoll l-open centres għall-adulti.

Il-liġi tal-care orders li għada fis-seħħ - waħda mil-leġiżlazzjoni sussidjarja - timponi fuq id-Dipartiment li jkun hu bħala regolatur tad-djar tat-tfal.

U anke aħna, f'dan is-sens, noffru s-servizz tad-djar tat-tfal li huma minuri mhux akkumpanjati.

X'inhuma l-isfidi l-iktar importanti?

Dawn li qed taraw imniżżlin hawnhekk, għalkemm mhumiex f'ordni ta' importanza huma l-isfidi prinċipali.

Għandek il-missing minors, fejn qegħdin nakkomodaw tfal li forsi l-ħsieb tagħhom ma kienx oriġinarjament li jiġu Malta, li għandhom il-familji tagħhom fl-Ewropa u li qed jipprovaw jagħmlu minn kollox biex jingħaqdu magħhom.

Kemm jista' jkun, l-iskop tagħna hu li kull tifel u tifla taħt care order, li qiegħed fil-kura tagħna, jidħol fl-edukazzjoni.

Dan ovvjament huwa obbligatorju skont il-liġi tagħna.

Issa dan mhuwiex faċli għax jista' jkollok tifel jew tifla ta' 14 jew 15-il sena li qatt ma marru skola.

F'dak il-każ ma tistax tpoġġihom fil-Form 4 jew Form 5 ma' tfal oħra.

B'hekk ikollok ssib a tailor made solution għalihom.

Flimkien mal-Aġenzija Żgħażagħ u l-Ministeru għall-Edukazzjoni bdejna an induction programme għal minuri taħt care order, ħalli niffaċilitaw l-identifikazzjoni ta' din it-tailor made solution fil-care plan tat-tifel jew tat-tifla.

THE CHAIRPERSON: Allura s'issa x'qiegħed jingħata?

Inti għedtilna li qiegħda tiġi fformolata a tailor made solution imma s'issa x'ingħata?

IS-SUR ALEXANDER TORTELL: S'issa lil dawn it-tfal inpoġġuhom fil-klassi ma' tfal tal-età tagħhom.

THE CHAIRPERSON: Minkejja li ma jkunu qegħdin jifhmu xejn?!

IS-SUR ALEXANDER TORTELL: Imbagħad ikollhom għajnuna fiċ-ċentru tal-lingwa, fejn għandna appoġġ minn peripatetic teacher, li jagħmel speċi ta' follow up fuq dak li jkunu qed jitgħallmu fl-iskola.

Evidentament dan mhux biżżejjed!

Kif qed tgħid inti, mhux bilfors li jkunu qed jifhmu imma dawn imorru għal ftit lezzjonijiet u mbagħad flimkien mal-heads tal-iskola naraw safejn jistgħu jaslu.

L-importanti hu li jidħlu fis-sistema.

Irridu ngħidu wkoll li għandna stejjer ta' suċċess bħal pereżempju tfal li rnexxilhom imorru l-MCAST u anke l-Università.

THE CHAIRPERSON: Skużani li qed ninterrompik imma nkun irrid nagħmilhom dawn il-mistoqsijiet.

Hemm xi ħadd li qed jagħmel moniteraġġ ta' dawn it-tfal li qed imorru fl-iskejjel fi klassijiet tal-etajiet tagħhom?

X'qed joħroġ minnu?

Qiegħda tirnexxi din il-biċċa xogħol?

IS-SUR ALEXANDER TORTELL: Dak isir mill-Advisory Board, fejn jitlob ir-rapporti min-naħa tagħna biex jara l-care plan f'dak li għandu x'jaqsam mal-edukazzjoni.

U jara jekk kienx ta' suċċess jew le u jindikalna x'għandna nagħmlu.

THE CHAIRPERSON: Fuq bażi individwali?

THE CHAIRPERSON: Imma b'mod ġenerali kemm hija ta' suċċess din it-tip ta' edukazzjoni li qed nagħtuhom?

U hemm xi ħadd li qed jissorvelja?

IS-SUR ALEXANDER TORTELL: Le, aħna deherilna li din mhijiex ta' suċċess biżżejjed.

U kien għalhekk li dħalna għal din il-kollaborazzjoni mal-Ministeru għall-Edukazzjoni u l-Aġenzija Żgħażagħ ħalli ngħollu ċ-ċansijiet ta' suċċess.

In-numru ta' tfal taħt is-16-il sena dejjem huwa ħafna inqas minn dawk li huma ikbar.

Iktar ikollna tfal 'il fuq minn 16-il sena.

Aħna nemmnu li l-iktar ħaġa li nistgħu nagħtuhom għal dak iż-żmien li jkunu Malta hija l-edukazzjoni u allura nipprovaw kemm jista' jkun negħlbu dawn il-limitazzjonijiet kbar ħafna ta' lingwa u ta' kultura.

Essenzjalment irridu nżommuhom milli jipprovaw jaħdmu għax dawn ikunu jridu jaħdmu biex jibagħtu l-flus lura d-dar tagħhom.

Allura s-sixteen plus huwa l-intervent li nagħmlu.

Pereżempju dan l-aħħar kellna numru ta' tfal li sabu x-xogħol u flimkien mal-awtoritajiet kompetenti rajna li dawn ma kienux qegħdin jiġu sfruttati, li mhux qed jaqgħu fil-prekarjat u li l-health and safety regulations fil-konfront tagħhom qegħdin jiġu rispettati.

Fuq iċ-challanging behaviour irridu ngħidu li aħna qegħdin nakkomodaw tfal li jkunu ġejjin minn żoni ta' gwerra u li jkunu raw affarijiet li t-tfal qatt m'għandhom jaraw.

Dan jista' jirrifletti ruħu f'imġieba diffiċli fuq residenti oħra u fuq l-istaff.

Fil-fehma tagħna u anke tal-Advisory Board tifel jew tifla b'din l-imġieba diffiċli u li qiegħda taħt care order, l-unika soluzzjoni għalihom mhijiex biss is-sistema kriminali.

Eventwalment, jekk ikun hemm bżonn, dik tkun waħda mill-outcomes imma aħna nipprovaw li kemm jista' jkun nevitawha.

Dwar l-issue tal-guardianship se nitkellem fuqha iktar 'il quddiem imma dan hu min qed jirrapreżenta l-interessi tat-tfal.

Din hija area fejn din il-liġi l-ġdida għamlet pass 'il quddiem u għalhekk irrid nidħol fiha ftit aktar fid-dettall.

Flimkien ma' ħafna stakeholders qegħdin naħdmu wkoll fuq il-family chasing fejn jekk hemm xi ħadd li għandu l-familja tiegħu qiegħda Franza, aħna rridu noqogħdu attenti li jekk se ssir l-unifikazzjoni tal-familja, ma nkunux qegħdin nidħlu f'xi forma ta' traffikar ta' tfal.

B'hekk kemm jista' ikun irridu naċċertaw - permezz tal-għajnuna tal-International Organisation for Migration (IOM) li għandha uffiċċji kważi fil-pajjiżi kollha rilevanti għalina - li jekk isir eżerċizzju ta' riunifikazzjoni tal-familja, din tkun verament il-familja tagħhom.

Ovvjament huwa importanti li t-tfal, jekk hu possibbli, ma jibqgħux taħt il-care order f'Malta imma nagħqduhom flimkien mal-familja tagħhom.

Hemm l-issue wkoll tad-detention tat-tfal u tal-minuri akkumpanjati u mhux akkumpanjati li din is-sena naħseb li ġiet riżolta permezz ta' policy ġdida u b'hekk dawn ma jiġux detenuti.

Ngħaddu issa għall-qalba tal-preżentazzjoni tagħna.

Aħna naqblu li l-liġi preżenti tal-care orders ġiet overtaken minn ċerti events.

Mingħalija din saret fl-1985 meta l-minuri mhux akkumpanjati u l-flows tal-immigrazzjoni kienu għadhom mhumiex realtà f'pajjiżna.

Allura aħna naqblu li din għandu jsir reviżjoni tagħha.

Hemm ħafna aspetti tal-liġi li m'għandhomx x'jaqsmu ma' minuri mhux akkumpanjati imma m'iniex se nidħol fihom.

Ovvjament din il-liġi trid tkun waħda organika.

Kif għedt qabel, fl-opinjoni tiegħi, is-saħħa ta' din il-liġi hu proprju fil-fatt li l-minuri huwa l-protagonist fiha.

Saret konsultazzjoni mat-tfal infushom qabel ma nkitbet il-liġi.

Il-viżjoni u l-problemi li jiffaċċjaw it-tfal taħt care order, anke dawk immigranti, ġie rifless f'din il-liġi għax dawn it-tfal ġew konsultati.

Fil-kuntest speċifiku tagħna, naħseb li dan għandu jiġi rifless billi jkun hemm iktar tisħiħ tal-guardianship.

Dan ikun xi ħadd li jitkellem u li jirrapreżenta l-aħjar interessi tat-tifel jew tat-tifla fil-kuntest tal-ażil fl-interview mal-Kummissarju għar-Refuġjati u fl-affarijiet l-oħra kollha.

Huwa importanti li l-legal guardian ikun jirrapreżenta lit-tfal f'kollox.

Naħseb li dak huwa pass importanti 'l quddiem u li tajjeb li nappoġġawh.

Fl-opinjoni tiegħi l-liġi qiegħda tagħmel tentattiv sabiex tagħmel mainstreaming l-issue tal-minuri mhux akkumpanjati.

Personalment naqbel ħafna mal-mainstreaming u din taħdem tajjeb ħafna fi kważi kull settur imma naħseb li l-mainstreaming hija iktar linked mal-integrazzjoni, fil-kuntest tagħna.

Hawnhekk qagħdna ftit fil-kamp tar-reception u mhux tant ta' integrazzjoni.

Jien inħoss li llum, speċjalment wara l-wasliet tas-sena l-oħra, hawn ħafna aktar awareness, kuxjenza u interess fis-suġġett tal-minuri mhux akkumpanjati.

Jiena naħseb li kważi kważi din timmerita liġi għaliha, fejn il-proċess kollu jiġi lleġiżlat mill-wasla tagħhom.

Qisu li l-minuri mhux akkumpanjati daħlu f'dan l-Abbozz ta' Liġi - li huwa pass ħafna 'l quddiem - mill-Kap 285 imma naħseb li hemm ħafna affarijiet li għadhom mhumiex fil-liġi.

U allura din il-liġi għandha tinfetaħ ftit iktar ħalli tassorbi dawn l-issues tal-minuri mhux akkumpanjati jew inkella għandu jiġi kkunsidrat li ssir liġi għaliha.

THE CHAIRPERSON: Tista' tgħidilna b'mod speċifiku ċerti issues li żgur li mhumiex qegħdin hemmhekk u li allura hemm bżonn li ssir iktar ħidma fuqhom?

IS-SUR ALEXANDER TORTELL: Għandek pereżempju l-age assessment.

Waħda mill-NGOs prinċipali x-xahar li għadda ħarġet rapport.

Hawnhekk qiegħed nirriferi għall-Aditus Foundation li fiha hemm NGOs oħra bħall-GRS.

Aħna nagħmlu l-age assessment imma jonqos qafas legali li jkun all encompassing, li pereżempju jitratta b'mod espliċitu l-appell mill-age assessment.

Għalkemm ovvjament l-appell mhux aħna nieħdu ħsiebu, imma jiena nara li huwa importanti li l-utenti tas-servizzi tagħna jkollhom id-dritt tal-appell mid-deċiżjonijiet tagħna.

Fl-opinjoni tiegħi li kieku jkun hemm aktar diskussjoni nkunu nistgħu ndaħħlu fil-liġi l-proċess kollu tal-minuri mhux akkumpanjati, mill-bidu sal-aħħar.

Naħseb li llum wasal iż-żmien li nibdew nikkonsidrawha din.

Ejja nqiegħdu din l-idea fuq il-mejda.

Għandna biżżejjed esperjenza u prattika u għandna wkoll l-esperti meħtieġa.

Apparti aħna hemm is-soċjetà ċivili u l-organizzazzjonijiet internazzjonali.

L-aħħar punt f'din il-preżentazzjoni hu fuq kif il-liġi titkellem fuq ir-residential assessment centre.

Fil-parti tal-liġi fejn hemm id-definizzjonijiet m'hemmx id-definizzjoni tar-residential assessment centre.

U mhuwiex kompletament ċar għalija x'inhi, però anke minn preżentazzjonijiet li attendejt għalihom, qisu kien hemm il-kunċett taċ-children's homes.

Dan qisu l-mudell Skandinavu taċ-children's home.

Aħna qisu iktar qegħdin noperaw f'kamp ieħor, mhux tant iċ-children's home li normalment huwa iktar użat għall-vittmi ta' abbużi sesswali imma aħna qegħdin fil-kamp tal-asylum reception.

U fl-opinjoni tiegħi hemmhekk għandu jibqa'.

Iċ-children's home għandu jkun ir-reception centre speċifiku għall-minuri taħt care order, regolat mil-liġi, mid-Department of Social Welfare Standards, taħt l-iskrutinji tal-organizzazzjonijiet internazzjonali u tal-NGOs lokali u internazzjonali.

Fl-opinjoni tiegħi l-minuri mhux akkumpanjati għandhom jibqgħu fl-istream tar-reception centres sakemm jasal il-mument li jaqa' l-care order u jkun sar ix-xogħol fil-care plan tagħhom dwar l-integrazzjoni tagħhom.

Jiġifieri meta t-tifel jew it-tifla jkollhom 17-il sena nibdew ix-xogħol magħhom biex naraw x'se jiġri meta jagħlqu 18-il sena.

U hawnhekk għandna żewġ xenarji; jew inti l-istatus tiegħek li jingħatalek se jidħol fis-seħħ … Dan għaliex il-minuri mhux akkumpanjati kurrentament huma kollha protetti sa 18-il sena, però malli jagħlqu 18-il sena jew jiskatta l-mekkaniżmu tal-asylum procedure li jkunu għamlu, jew inkella jirriżulta li huma rejected fejn allura f'dak il-każ l-outcomes ikunu totalment differenti.

Jien ma narax il-bżonn li noħolqu struttura oħra imma għandna nsaħħu l-istruttura preżenti permezz tal-prinċipju l-iktar importanti u ċioè li l-interess tat-tifel jew tat-tifla jkun primarju, billi jkollna guardianship procedure aħjar milli għandna bħalissa.

Il-minuri mhux akkumpanjati għandhom jibqgħu fl-istream tal-migration reception ħalli mbagħad eventwalment jekk imorru f'open centre, il-culture shock ma tkunx daqshekk kbira għalihom.

Jekk ikunu ġoċ-children's home aktar protett, iktar iżolat, dawn se jerġgħu jesperjenzaw culture shock meta jagħlqu 18-il sena.

Naħseb li dan għandu jkun proċess gradwali, li jibda minn reception u open centre għall-adulti, u minn hemmhekk imbagħad min huwa intitolat għall-integrazzjoni jidħol fl-istreams tal-integrazzjoni.

THE CHAIRPERSON: Allura kemm ilha fis-seħħ din il-liġi, ir-residential assessment centre għadu fejn kien?

Il-liġi proposta għadha fit-Tieni Qari.

(Interruzzjonijiet) Mingħalija kienet ippreżentatha Dr Ruth Farrugia ftit tax-xhur ilu.

Aħna ovvjament qed nagħtu l-feedback tagħna bħala service provider.

Bejn wieħed u ieħor dik kienet il-preżentazzjoni tagħna.

THE CHAIRPERSON: Inti għedtilna li f'Awwissu nbidlet il-policy.

Kemm ilha li nbidlet din il-policy l-affarijiet baqgħu kif kienu qabel f'dak li għandu x'jaqsam mal-wasla tal-immigranti minuri mhux akkumpanjati?

Wara li ddaħħlet dik il-policy, li ttrattajniha f'Awwissu, il-minuri mhux akkumpanjati u l-familji bi tfal minuri m'għadhomx jitqiegħdu f'detenzjoni.

THE CHAIRPERSON: Mela x'qed jiġri minnhom?

IS-SUR ALEXANDER TORTELL: Aħna qed inpoġġuhom fl-open centres.

Għall-ewwel tlett ijiem, sakemm jitlesta l-age assessment u l-health clearance, ikunu iżolati minn mar-residenti oħra li diġà jkunu medically cleared.

Imbagħad ladarba l-age assessment u l-medical clearance jkunu forthcoming, min jinstab li huwa verament minuri permezz tal-age assessment, ikompli t-traġġit tiegħu fl-open centres.

Naturalment l-oħrajn jintbagħtu fil-closed centres.

THE CHAIRPERSON: Jiġifieri minuri li ma jkunx akkumpanjat u li jiġi cleared healthwise jmur ġo open centre mal-kbar?

Imur f'open centre taż-żgħażagħ.

L-open centres tal-minuri aħna nsejħulhom open centres ukoll.

Jekk dak iż-żagħżugħ jinstab li huwa minuri nagħmlu talba biex jinħareġ il-care order.

U kif joħroġ il-care order imur ġol-open centre li huwa għat-tfal.

THE CHAIRPERSON: Dan huwa l-istess post li qed tgħid li għandhom ikunu fih jekk ikollhom residential assessment centre?

IS-SUR ALEXANDER TORTELL: Aħna diġà qed noperaw residential assessment centre imma taħt isem ieħor.

Jiġifieri l-istruttura diġà qiegħda hemmhekk.

Il-fatt li m'hemmx definizzjoni ta' residential assessment centre …

THE CHAIRPERSON: Imma huwa l-ekwivalenti għal dan l-open centre li qed issemmi?

IS-SUR ALEXANDER TORTELL: Probabbli imma mhijiex daqshekk ċara.

CHRIS FEARNE: Min jieħu ħsieb l-open centre?

IS-SUR ALEXANDER TORTELL: Aħna bħala AWAS.

Din is-sena għamilna intake mhux ħażin u s-sena d-dieħla se jkollna intake akbar.

Imma ċ-ċentri tal-minuri għandhom coverage round the clock.

Dawk kienu ċ-ċentri miftuħa li kellhom il-coverage li l-iktar kellu bżonn.

THE CHAIRPERSON: Il-faċilitajiet li toperaw intom għall-open centres taż-żgħażagħ huwa dak il-post li ġejna nżuru aħna bħala Kumitat?

Ma niftakarx jekk kontux żortu ċ-ċentri tal-minuri.

THE CHAIRPERSON: Iva, konna żornihom.

IS-SUR ALEXANDER TORTELL: Attwalment għandna tlieta.

Naħseb iċ-ċentru li żortu intom huwa dak medium sized u mbagħad għandna żewġt idjar ħafna iżgħar li kienu d-djar li bdejna bihom.

Imma meta s-sena l-oħra splodew il-flows tal-minuri kellna niftħu faċilità oħra ta' malajr biex nindirizzaw dak in-numru ta' unprecedented minors li daħlu f'pajjiżna fi żmien verament qasir.

L-isfida l-kbira hija meta jkollok ħafna utenti ġodda within a matter of weeks.

THE CHAIRPERSON: Kif tindirizzawha din il-problema?

Nassumi li hemm ċertu numru ta' nies li jaħdmu magħhom u li mbagħad meta jiġu ħafna utenti f'daqqa żżiedu l-istaff.

IS-SUR ALEXANDER TORTELL: Din is-sena kellna nħallu ħafna affarijiet oħra biex nikkonċentraw fuq il-minuri mhux akkumpanjati.

Iddirezzjonajna r-riżorsi kollha li kien hemm bżonn lejn il-minuri mhux akkumpanjati.

Ovvjament batew affarijiet oħra, però dak kien il-bżonn urġenti tal-mument!

Għal diversi xhur, fosthom fix-xhur tas-sajf, tajna ħafna u ħafna importanza lit-tfal.

THE CHAIRPERSON: Tajjeb.

Kontu qegħdin tgħidulna li din iċ-Child Protection Act għadha qiegħda tinħema.

IS-SUR ALEXANDER TORTELL: Diversi drabi l-awturi tal-liġi u min ħadem fuqha qalu li huwa importanti li issa jkun hemm diskussjoni.

Minbarra dik id-diskussjoni aħna deherilna wkoll li kellna niġu hawnhekk ħalli nagħtu l-ideat tagħna lill-Parlament.

THE CHAIRPERSON: L-importanti hu li nkun naf li meta jasal dak iż-żmien, jekk ma tkunux għamiltuha diġà, tkunu lesti li tagħmlu dan l-impenn.

Jiena dejjem nemmen li meta liġi tiġi msawwra fuq l-esperjenzi ta' nies li jkunu qegħdin jgħixu din is-sitwazzjoni on a daily basis, se jkollok liġi li aktar tista' fattwalment tiġi fis-seħħ mingħajr problemi u li dak li rridu nwettqu fil-fatt jitwettaq.

Hemm aktar mistoqsijiet?

CHRIS FEARNE: Għandkom xi esperjenzi ta' tfal li integraw ruħhom fis-soċjetà Maltija?

IS-SUR ALEXANDER TORTELL: Iva, għandna tfal li komplew bl-istudji tagħhom.

At this point, kif kont qed ngħid, li xi ħadd jieħu l-edukazzjoni wara l-perijodu obbligatorju u ma jibdiex jaħdem mill-ewwel wara li jagħlaq is-16, għalina dak huwa suċċess kbir!

Fil-fatt huwa diffiċli ħafna biex tikkonvinċi lil xi ħadd li jekk irid jgħix fl-Ewropa, l-aħjar ċansijiet għalih huma li jkollu ftit edukazzjoni.

Imma għandna każijiet ta' persuni li komplew bl-istudji tagħhom.

Hemm ukoll imbagħad il-minuri li għalqu t-18-il sena, waqa' l-care order tagħhom u baqgħu hawnhekk u daħlu fid-dinja tax-xogħol.

Jiġifieri, iva hemm stejjer ta' suċċess.

CHRIS FEARNE: Fostering jeżisti?

IS-SUR ALEXANDER TORTELL: Il-fostering u l-adozzjoni mhumiex f'idejna.

Normalment it-tfal iridu jkunu ħafna iżgħar għall-adozzjoni mit-tfal li għandna aħna.

It-tfal li nieħdu ħsieb aħna jkollhom 15 u 16-il sena.

Jien għandi l-impressjoni - però I stand to be corrected u naħseb li iktar jistgħu jirrispondu min-naħa tal-Appoġġ, il-Fostering Unit u l-Adoption Unit - li hemm potenzjal hemmhekk li huwa untapped.

Imma kif diġà għedt aħna qegħdin fuq in-naħa l-oħra.

Il-conern tagħna huwa li kemm jista' jkun l-immigranti, jekk ikun hemm interess għal fostering u adoption, min jidħol għaliha jkun osserva l-liġi kollha u mhux ikun fostering informali u llegali ta' tfal fl-open centres.

THE CHAIRPERSON: Fil-fatt fir-rigward tal-adoption hemm aktar hurdles legali milli ħaġa oħra għax irid ikollok il-kunsens tal-ġenituri fost l-oħrajn.

Erħilu li over eleven ikollok bżonn il-kunsens tal-minuri wkoll imma fir-rigward tal-adoptions se jkollok dan il-hurdle.

MICHAEL FALZON (Segretarju Parlamentari għall-Ippjanar u Simplifikazzjoni Amministrattiva): Għandek diversi issues legali marbuntin mal- adozzjonijiet filwaqt li fil-fostering għandek issues differenti.

Għalhekk wieħed irid jagħmel distinzjoni bejniethom.

Min-naħa tiegħi m'għandix mistoqsijiet x'nagħmel lill-mistednin li għandna quddiemna għax jiena kont il-kelliem ewlieni fuq dan il-qasam u allura kont nikkomunika ta' spiss ma' dawn in-nies.

Li nista' ngħid hu li wieħed għandu japprezza x-xogħol li jagħmlu.

Bla dubju ta' xejn wieħed għandu jirringrazzjahom tal-ħidma tagħhom.

Grazzi ħafna.

THE CHAIRPERSON: Grazzi ħafna tal-interess li wrejtu biex tiġu hawnhekk u tkellmuna fuq din il-liġi.

Min-naħa tagħna, meta niltaqgħu ma' nies bħalkom inkunu qegħdin nieħdu l-għajnuna kollha biex anke meta naslu fuq din il-liġi u jsir it-titjib li hemm bżonn fl-istadju tat-Tieni Qari, inkunu nistgħu nagħtu rakkomandazzjonijiet fuq l-istess linji ta' dak li kontu rrakkontajtulna intom stess.

Ovvjament nirringrazzja lilkom u lil nies bħalkom, li jagħmlu ħafna xogħol ma' dawn l-immigranti irregolari minuri u li jkunu ġejjin minn ħafna problemi.

Naħseb li waħda mill-affarijiet li semmejtu fil-bidu kienet fuq il-psycho-social care.

X'tip ta' kura tingħata f'dan ir-rigward?

Normalment meta nitkellmu mal-Appoġġ u ma' nies li jagħtu din it-tip ta' kura, li tinkludi psikologi, eċċ, insibu problema ta' waiting list u problema ta' dewmien.

Allura x'tip ta' kura tingħata f'dawn il-każijiet u kemm iddum biex tibda tingħata?

Xi kultant ngħidu li t-tali persuna għandha bżonn l-għajnuna tal-psikologi imma mbagħad l-ewwel appuntament ikun wisq il-bogħod.

Allura kif qiegħda tingħata din l-għajnuna?

SARAH BORDA BONDIN (Service Manager AWAS): Għandna team żgħir ta' social workers u welfare officers li jaraw il-bżonnijiet bażiċi li jkun hemm.

Però kif qed tgħid inti, meta jkun hemm bżonn ta' counselling jew ta' servizzi ta' psikologu, ikollna nirriferu barra mill-aġenzija għal dak li nsejħulhom il-mainstream services.

Aħna niġu mgħejjuna wkoll mill-advisory boards.

Sometimes we look through a reccomandation tas-social worker mal-advisory boards u nkunu nistgħu nqabdu psikologu privat għal numru ta' sessjonijiet limitati u li jkunu speċifikament mogħtija lil minuri akkumpanjat partikolari.

THE CHAIRPERSON: Taraw li bil-mainstream services qegħdin taqdu l-bżonnijiet ta' dawn in-nies?

SARAH BORDA BONDIN: Kif għedt inti, iddur fejn iddur hemm il-waiting lists u aħna nemmnu li m'għandniex niddiskriminaw b'mod pożittiv, fis-sens li jekk hemm waiting list, dawk li jużaw is-servizzi tagħna jaqbżu dik il-waiting list!

Nemmnu li dik tkun diskriminazzjoni pożittiva li m'għandhiex isseħħ.

THE CHAIRPERSON: Minflok dawn in-nies jingħataw il-mainstream services taħsbu li jkun aħjar li jkun hemm sistema fejn ikollkom nies aktar speċjalizzati fil-kura ta' dawn in-nies li għandhom ċerti problemi distinti minn tan-nies li jkunu normalment in the mainstream?

SARAH BORDA BONDIN: Huwa tajjeb li jidħlu fil-mainstream services għax kif qegħdin ngħidu, jekk qed nitkellmu fuq ġuvni ta' 16-il sena, dan ma tistax tibqa' tipproteġih ħafna aktar għax imbagħad meta jagħlaq it-18-il sena se jieħu xokk għax kull fejn imur dejjem se jidħol fil-mainstream services.

Però tajjeb ukoll li jkun hemm kura bażika mogħtija internament.

Tkellimtu ħafna fuq il-fatt li jkun hemm a cultural shock just before 18 and right after 18.

Qatt kien hemm rakkomandazzjonijiet min-naħa tagħkom biex dawn l-affarijiet isiru gradwalment, u allura jekk inti jkollok ċertu servizz, mhux jinqatalek mill-ewwel biex ma tieħux dak ix-xokk?

Qatt kien hemm xi rakkomandazzjoni f'dan is-sens?

IS-SUR ALEXANDER TORTELL: Fil-care plan - meta l-persuna tkun se tagħlaq it-18-il sena - jittieħed in konsiderazzjoni l-fatt li din il-persuna rridu nippreparawha kemm nistgħu.

Ovvjament inti ma tistax tippreparaha kompletament però tista' tagħmililha daqsxejn iktar faċli għaliha li dik il-kura aktar intensiva li kien hemm qabel it-18-il sena, issa se tispiċċa u se tmur x'imkien ieħor.

Flimkien mal-advisory board, aħna nippreparaw iż-żgħażagħ għal dak il-mument, li ovvjament mhuwiex mument faċli għalihom.

Mill-banda l-oħra, is-service users tagħna huma reżiljenti ħafna.

Fil-fatt dawn kienu survivors ta' gwerer, survivors tad-deżert tas-Sahara, survivors tal-baħar Mediterran u survivors ta' ħafna tbatija.

Naħseb jien li għandhom ukoll ir-riżorsi interni u fil-komunitajiet tagħhom biex b'rieda qawwija ħajjithom tkun suċċess!

Il-culture shock hemm ikun imma mill-banda l-oħra naħseb li hemm ukoll affarijiet li nistgħu nitgħallmu minnhom.

THE CHAIRPERSON: Grazzi ħafna.

Issa qabel nagħlaq il-laqgħa tal-lum nixtieq naġġorna lill-Kumitat fuq żewġ laqgħat li jien attendejt għalihom.

AĠĠORNAMENT MIĊ-CHAIRPERSON DWAR IS-SUB COMMITTEE ON PREVENTION OF TORTURE (SPT) AND THE NATIONAL PREVENTIVE MECHANISM (NPM)

Min-naħa ta' Malta konna preżenti jiena, l-Onor.

Dan is-sotto-kumitat ma ġiex hawnhekk biex joqogħdu jippuntaw subagħjhom lejna imma iktar biex jgħinuna.

Ma kenitx kwestjoni ta' kritika u konfrontazzjoni imma kienet kwestjoni ta' kooperazzjoni biex inkunu nistgħu naħdmu id f'id.

Għamlu ċertu ammont ta' visits lill-NGOs u lir-rappreżentanti minn entitajiet differenti biex jivverifikaw fuq il-kwestjoni ta' tortura u l-prevenzjoni ta' tortura hawn Malta.

Dawn kienu attivi ħafna waqt li kienu qegħdin hawnhekk.

Qalulna wkoll fejn għandna nirranġaw xi ftit u qalulna li xi kultant in-National Preventive Mechanism ta' Malta ma tieħux rwol pro-attiv imma iktar tara x'ikun qed jiġri u tikkummenta.

Tkellimna fuq l-importanza li nedukaw lill-poplu u li nwessgħu l-iskop, iktar milli nitkellmu ħafna fuq l-immigrazzjoni irregolari.

Hemm aspetti oħra, fosthom il-ħabsijiet u t-tfal, jiġifieri rridu niftħu aktar dan il-kunċett biex indaħħlu iktar nies.

Bażikament ma kienx hemm xi affarijiet kbar li kienu pinpointed lilna, però qalulna li se jagħmlu rapport u dan ikun available għall-ministri.

AĠĠORNAMENT MIĊ-CHAIRPERSON FUQ IL-MEETING OF CHAIRPERSONS OF THE COMMITTEES ON FUNDAMENTAL RIGHTS

DEBORAH SCHEMBRI: Kien hemm laqgħa oħra, din id-darba taċ-Chairpersons of the Committees on Fundamental Rights u li attendejna għaliha f'Ruma l-Onor.

Jason Azzopardi u jien.

Hemmhekk it-tnejn li aħna għamilna l-punti tagħna favur l-issues li nitrattaw l-iktar magħhom f'pajjiżna u wrejna għalfejn huwa importanti li aħna nkunu meqjusin bħala parti mill-Ewropa, mhux biss fejn jaqbel lil ċerti pajjiżi imma dejjem, u allura kemm huwa importanti li meta nitrattaw il-kwestjoni tal-immigrazzjoni irregolari nsibu l-għajnuna meħtieġa, li mhijiex biss għajnuna fi flus imma f'diversi metodi oħra.

Nista' ngħid li kienet laqgħa verament tajba f'ħafna aspetti.

Minn dakinhar sal-lum reġa' kelli laqgħa oħra fil-Marokk u din id-darba kien hemm preżenti miegħi l-Onor.

Hawnhekk l-istess il-pożizzjoni ta' Malta tajniha iktar importanza u pprovajna kemm jista' jkun - kemm waqt il-laqgħat u kemm waqt il-breaks u l-ikliet li jkollna – li nsibu aktar għajnuna minn pajjiżi bħalna, qrib tagħna, speċjalment fil-Mediterran, ħalli jkollna aktar koordinazzjoni bejnietna biex forsi fl-aħħar jisimgħuna.

Naħseb li b'mod ġenerali, meta mmorru għal dawn il-laqgħat, dejjem naqtgħu figura tajba.

Immur ma' min immur dejjem jidher li leħinna jkun qiegħed jasal għand aktar nies.

U naħseb li fl-aħħar mill-aħħar dawn huma eżerċizzji tajbin għal Malta.

Nirringrazzjakom.

Fit-8:05 p.m. il-Kumitat aġġorna għal data oħra li kellha titħabbar aktar tard.

Proceedings, agenda, minutes and transcripts of the parliamentary committees soc


KUMITAT PERMANENTI DWAR L-AFFARIJIET SOĊJALI

LAQGĦA NRU 29

It-Tlieta, 4 ta' Novembru 2014

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.05 p.m.

L-Onor.

Deborah Schembri, President tal-Kumitat, ippresediet.

PREŻENTI: L-Onor.

Jason Azzopardi u l-Onor.

L-Onor.

Claudette Buttigieg ġiet skużata.

Il-President tal-Kumitat qalet it-talba.

Il-Minuti tal-Laqgħa Nru. 22 li saret nhar it-Tlieta, 25 ta' Marzu 2014 ġew konfermati.

Dok 025 Email datata 28 ta' Ottubru, 2014 mingħand il-United Nations High Commissioner for Refugees (Malta Office) fejn qed tintalab li ssir laqgħa mal-Kumitat Permanenti dwar l-Affarijiet Soċjali.

CHILD PROTECTION ACT (OUT OF HOME cARE) 2014 –pREŻENTAZZJONI MIS-SUR ALEXANDER TORTELL, OPERATIONS DIRECTOR FOR AWAS

Is-Sur Alexander Tortell, Operations Director for AWAS ippreżenta lill-Kumitat din il-preżentazzjoni;

Is-Sur Tortell spjega li r-raġuni tal-laqgħa mal-Kumitat Permanenti dwar l-Affarijiet Soċjali kienet proprju għaliex dan l-abbozz ta' liġi, fost affarijiet oħra, jitkellem fuq is-servizzi lil minuri mhux akkumpanjati.

U għaldaqstant tkun xi ħaġa tajba li jespandu ftit dwar il-kuntest tal-minuri mhux akkumpanjati u li jagħtu lill-Kumitat il-veduti tagħhom fuq din il-leġiżlazzjoni.

L-AWAS hija aġenzija pubblika fi ħdan il-Ministeru għall-Intern u s-Sigurtà Nazzjonali u waħda mill-funzjonijiet tagħha hija proprju dik li toffri servizzi partikolari lil kategorija ta' persuni li huma identifikati bħala vulnerabbli.

U ovvjament il-minuri mhux akkumpanjati jaqgħu taħt din il-kategorija ta' nies.

Id-definizzjoni ta' minuri mhux akkumpanjati hija għal dawk il-persuni li għadhom taħt it-18-il sena u li jaslu f'pajjiżna waħedhom.

Dawn il-persuni jittieħdu fil-kura ta' persuna adulta u li hija responsabbli għaliha bil-liġi jew "by custom".

Il-proċedura li hemm fis-seħħ dwar il-minuri mhux akkumpanjati hija s-segwenti; sas-sajf li għadda l-pulizija tal-emigrazzjoni kienet tirriferi lill-AWAS dawk il-persuni li jgħidu li huma minuri, u l-AWAS tagħmel stħarriġ tal-età permezz ta' proċeduri partikolari.

Waqt dawn il-proċeduri l-persuni inkwestjoni jinżammu fiċ-ċentri magħluqa.

Hekk kif tiġi stabbilita l-età bħala AWAS jirrakkomandaw lill-Ministru tal-Familja u s-Solidarjetà Soċjali sabiex jinħareġ care order u l-persuna tintbagħat ġo open centre għaż-żgħażagħ.

Issa minn dan is-sajf inbdiet policy oħra fejn it-tfal mhux akkumpanjati u familji bi tfal akkumpanjati ma jitqiegħdux aktar f'detenzjoni.

L-aktar sfidi importanti f'dan il-qasam huma s-segwenti;

Minuri mitlufa; l-AWAS qegħdin jakkomodaw tfal li l-ħsieb tagħhom ma kienx dak li jiġu Malta u li dawn għandhom il-familji tagħhom x'imkien ieħor fl-Ewropa.

U għalhekk isir minn kollox biex dawn jingħaqdu mal-familji rispettivi tagħhom.

Edukazzjoni/Xogħol legali; li tingħata edukazzjoni lil dawk it-tfal li għadhom taħt is-16-il sena.

U dawk li qegħdin jaħdmu jsiru l-ispezzjonijiet biex jiġi aċċertat li qegħdin f'xogħol legali.

Challenging behaviour; l-AWAS qegħdin jakkomodaw tfal li ġejjin minn żoni ta' gwerer u li allura raw affarijiet li bħala tfal qatt ma messhom raw.

Dan jista' jirrifletti ruħu f'imġieba diffiċli kemm mar-residenti l-oħra kif ukoll mal-Maltin.

Guardianship; hawnhekk tidħol l-issue ta' min se jkun qiegħed jirrapreżenta l-interessi ta' dawn it-tfal mhux akkumpanjati.

Fil-fatt din il-liġi l-ġdida qiegħda tagħmel pass 'il quddiem f'dan ir-rigward.

Family tracing; l-AWAS flimkien ma' ħafna stakeholders oħra qiegħda taħdem ħafna fuq din l-isfida.

Detention; l-issue tad-detentzjoni tat-tfal.

Wara kien hemm diskussjoni.

AĠĠORNAMENT MIĊ-CHAIRPERSON DWAR IS-SUB COMMITTEE ON PREVENTION OF TORTURE (SPT) AND THE NATIONAL PREVENTIVE MECHANISM (NPM)

Iċ-Chairperson tal-Kumitat Permanenti dwar l-Affarijiet Soċjali, l-Onor.

Magħha, min-naħa ta' Malta kienu preżenti wkoll l-Onor.

Il-Membri fi ħdan dan is-sub-committee ma ġewx f'pajjiżna biex joqogħdu jippontaw subgħajhom imma aktar biex jagħtu l-għajnuna tagħhom u allura ma kenitx kwestjoni ta' kritika u konfrontazzjoni imma kienet kwestjoni ta' kooperazzjoni u ta' ħidma flimkien.

Waqt li kien f'pajjiżna dan is-sub-committee kien attiv ħafna, fejn inġibdet l-attenzjoni fuq fejn irridu nirranġaw u ntqal ukoll li xi kultant, in-National Preventive Mechanism ta' Malta mhux qiegħda tieħu rwol proattiv imma aktar qiegħda tara dak li qed iseħħ u tikkumenta fuqu.

Imma bażikament ma kienx hemm xi affarijiet kbar li riedu jagħmlu enfażi fuqhom.

Dawn qalu li se jagħmlu rapport li kien se jkun available għall-Ministri.

AĠĠORNAMENT MIĊ-CHAIRPERSON FUQ IL-MEETING OF CHAIRPERSONS OF THE COMMITTEES ON FUNDAMENTAL RIGHTS

Iċ-Chairperson tal-Kumitat Permanenti dwar l-Affarijiet Soċjali informat lill-Kumitat li kienet attendiet għal laqgħa taċ-Chairpersons għall-Kumitati fuq id-Drittijiet Fundamentali f'Ruma flimkien mal-Onor.

Kemm l-Onor.

Azzopardi ressqu l-punti tagħhom favur l-issues li jiġu trattati l-aktar f'pajjiżna u wrew għalfejn huwa importanti li pajjiżna jiġi meqjus bħala parti mill-Ewropa mhux biss fejn jaqbel lil ċerti pajjiżi imma dejjem, u allura kemm huwa importanti li meta nitrattaw il-kwestjoni tal-immigrazzjoni irregolari nsibu l-għajnuna meħtieġa.

Din il-laqgħa kienet waħda tajba fuq ħafna aspetti.

Iċ-Chairperson kellha wkoll laqgħa oħra flimkien mal-Onor.

Claudette Buttigieg fil-Marokk, fejn il-pożizzjoni ta' Malta ngħatat aktar importanza biex fl-aħħar leħen Malta jiġi mismugħ.

Fit-8:05 p.m. il-Kumitat aġġorna għal data oħra li kellha titħabbar aktar tard.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 23

Il-Ħamis, 6 ta' Novembru 2014 fin-12.30 p.m.

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar il-Ħamis, 6 ta' Novembru 2014 fin-12.30 p.m.fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra

Affarijiet oħra

3 ta' Novembru 2014 SKRIVAN TAL-KAMRA


Laqgħa Nru 23

Il-Ħamis, 6 ta' Novembru 2014

Stampat fl-Uffiċċju tal-Iskrivan

Prezz €2.50

Laqgħa Nru 23

Il-Ħamis, 6 ta' Novembru 2014

Il-Kumitat iltaqa' fil-Palazz, il-Belt Valletta, fin-12.35 p.m.

Il-Minuti tal-Laqgħa Nru. 22, li saret fit-13 ta' Ottubru 2014, ġew ikkonfermati.

XOGĦOL TALKAMRA

MR SPEAKER (Onor. Anġlu Farrugia): L-Onor.

CARMELO ABELA: Ma nafx jekk hux se jkunu fuq l-aġenda jew le, però bħala matters arising għandna biex nagħmlu data għall-Ombudsplan, ħalli nkunu nistgħu nagħmluha.

MR SPEAKER: Dik daħħaltha.

CARMELO ABELA: U minħabba l-issue ta' rappreżentant tal-Parlament Malti.

MR SPEAKER: Dik issa nagħmluha mill-ewwel.

U, bħala matters arising, kont se nagħmel ukoll id-data tal-Kumitat tal-Privileġġi, imma sibna li dakinhar se nkunu fuq delegazzjoni parlamentari barra minn Malta – se nkun qed immexxiha jien – u allura jkollna nispustjaw id-data għal aktar tard f'Novembru.

Rigward ix-xogħol tal-Gvern hawn rimarki?

LOUIS GRECH (Deputat Prim Ministru u Ministru għall-Affarijiet Ewropej u Twettiq tal-Manifest Elettorali): Ix-xogħol li qed naraw għall-ġimgħat li ġejjin huwa li l-ewwel nagħmlu l-Abbozz ta' Liġi dwar il-Finanzjament tal-Partiti Politiċi, Abbozz nru.

59, tal-Ministru għall-Ġustizzja, Kultura u Gvern Lokali.

MR SPEAKER: Dik tkompli nhar it-Tnejn, hux hekk?

LOUIS GRECH: Hekk hu.

Imbagħad hemm Abbozz ta' Liġi dwar il-Professjoni tal-Counselling, Abbozz nru.

48, tal-Ministru għall-Familja u Solidarjetà Soċjali.

MR SPEAKER: It-Tnejn nagħlquha tal-Finanzjament?

LOUIS GRECH: Jekk ma nagħlqux ma' waħda, imbagħad it-Tlieta nkomplu għaddejjin biha.

Imbagħad inkomplu fuq l-Abbozz ta' Liġi dwar Stili ta' Ħajja Sana (biex titnaqqas l-Obesità), Abozz nru.

62, li bdejna l-bieraħ; imbagħad inkomplu għaddejjin bl-Abbozz ta' Liġi li jemenda l-Att dwar ir-Rifuġjati, Abbozz nru.

56, tal-Ministru għall-Intern u s-Sigurtà Nazzjonali.

Fis-17 ta' Novembru, se jkollna l-Baġit.

Għandna wkoll Abbozz ta' Liġi dwar l-identità tal-Ġeneru, l-Espressjoni tal-Ġeneru u Karatteristiċi tas-Sess, Abbozz nru.

70, tal-Ministru għad-Djalogu Soċjali, Affarijiet tal-Konsumatur u Libertajiet Ċivili.

MR SPEAKER: Dik titla' bħala order ta' prijoritajiet.

Sadanittant, sakemm jiġi l-Onor.

David Agius, nixtieq forsi nagħti briefing dwar il-kwestjoni tal-Baġit.

Dawn huma kwestjonijiet li huma standard.

LOUIS GRECH: Għamilna tibdila għaliex l-Onor.

Marthese Portelli ma tistax tagħmilha fid-data li konna ppjanajna, u jien biddilt id-data tiegħi mill-1 ta' Diċembru għat-28 ta' Novembru.

MR SPEAKER: L-Onor.

Onor. Agius, għadna se nibdew, sempliċement għaddejna l-Minuti.

Kien hemm daqsxejn ta' briefing fuq ix-xogħol tal-Gvern fejn, nhar it-Tnejn, se nkomplu bl-Abbozz ta' Liġi dwar il-Finanzjament tal-Partiti Politiċi, u mbagħad, jekk inlestu dan, ngħaddu għall-Abbozz ta' Liġi dwar Stili ta' Ħajja Sana (biex titnaqqas l-Obeżità).

DAVID AGIUS: Ma naħsibx li nlestuh it-Tlieta.

Jiġifieri, lanqas it-Tlieta ma nlestuh?

LOUIS GRECH: Jiġifieri, lanqas l-Erbgħa ma nlestuh ...

MR SPEAKER: It-Tnejn mhux se nlestuh żgur.

DAVID AGIUS: Jiġifieri, jekk nitkellmu aħna biss qed ngħid.

Jekk għandkom kelliema intom ukoll, iktar u ma iktar ma nlestuhx.

CARMELO ABELA: Apparti l-winding-up, għandna membru li bħalissa huwa in possession.

Ma nafx kemm fadallu.ħin.

Imbagħad, ovvjament, għandna l-winding-up li hemm qbil dwaru li jkun ta' siegħa minflok ta' nofs siegħa.

MR SPEAKER: Jiġifieri, dik diġà kważi seduta.

CARMELO ABELA: Għandek siegħa u nofs.

Iktar milli n-numru ta' kelliema, forsi xtaqt indikazzjoni dwar in-numru ta' sigħat għad-dibattitu.

MR SPEAKER: L-Onor.

David Agius qed jgħidilna li baqagħlu numru ta' kelliema.

Jista' jgħidilna bejn wieħed u ieħor kemm baqagħlu?

DAVID AGIUS: Ma staqsejtx l-ammont ta' ħin li għandu kull kelliem; imma, bejn wieħed u ieħor, fadal bejn seba' u tmien kelliema.

Teħdunix verbatim, għax qed ngħid mill-memorja.

MR SPEAKER: Tista' tinforma lill-Kumitat jekk it-Tlieta hux se jitla' l-istess abbozz?

CARMELO ABELA: It-Tnejn u t-Tlieta naraw ftit.

It-Tnejn żgur aġġornajna għalih hekk.

Jiddependi wkoll forsi l-eżitu ta' jekk ikunx sar qbil jew le.

CARMELO ABELA: Jekk hux se jkun hemm talba għal votazzjoni jew le.

DAVID AGIUS: Aħna favur din il-liġi, jiġifieri l-pożizzjoni hi li l-Grupp Parlamentari ddikjara li huwa favur, jiġifieri li m'hemmx vot.

Ikun hemm il-vot normali mingħajr division.

CARMELO ABELA: Mhux se jkun hemm division … Mela, wisq probabbli, it-Tnejn jew it-Tlieta nkomplu bl-istess abbozz u, fil-każ, wara nagħmlu l-Abbozz ta' Liġi dwar il-Professjoni tal-Counselling.

MR SPEAKER: Ħalli nkunu ċari.

Monday u Tuesday se nkomplu l-Abbozz ta' Liġi dwar il-Finanzjament tal-Partiti Politiċi.

DAVID AGIUS: Nixtiequ li l-Abbozz ta' Liġi dwar il-Professjoni tal-Counselling isir il-ġimgħa ta' wara.

Dwar l-Abbozz ta' Liġi dwar Stili ta' Ħajja Sana (biex titnaqqas l-Obesità) m'għandniex problema.

MR SPEAKER: Mela, Monday u Tuesday nagħmlu l-Abbozz ta' Liġi dwar il-Finanzjament tal-Partiti Politiċi, u l-Erbgħa jitla' l-Abbozz ta' Liġi dwar Stili ta' Ħajja Sana (biex titnaqqas l-Obeżità)

DAVID AGIUS: Imbagħad, l-Abbozz ta' Liġi dwar il-Counselling m'għandniex problema li nagħmluha l-ġimgħa ta' wara, fit-18 jew fid-19 ta' Novembru.

CARMELO ABELA: Jekk l-Abbozz ta' Liġi dwar il-Finanzjament tal-Partiti ma nlestuhx it-Tlieta, inkompluh l-Erbgħa wkoll.

Imbagħad, wara nkomplu l-Abbozz ta' Liġi dwar Stili ta' Ħajja Sana (biex titnaqqas l-Obeżità).

Mela, jekk fil-każ ma nlestuhx it-Tlieta, inkompluh l-Erbgħa.

Issa nistgħu ngħaddu għal xogħol ieħor.

XOGĦOL IEĦOR

MR SPEAKER: Qabel ma nibdew nitkellmu fuq il-Baġit, nixtieq nagħmel dawn is-sottomissjonijiet li jirrigwardaw il-Baġit ta' kull sena; imma, ovvjament, se nitkellem fuq ta' din is-sena dwar l-arranġament tal-media.

Irrid nagħmel dawn l-osservazzjonijiet biex inkunu qed naqblu fuqhom mill-ewwel dwar l-arranġament tal-media.

Nifhem li hawn qbil li l-arranġamenti li saru dejjem għall-media in konnessjoni mas-seduti tal-Baġit jiġu applikati wkoll din is-sena.

Mela nibda biex ngħid hekk:

- L-ewwel ikun hemm it-trażmissjoni diretta tad-dikjarazzjoni finanzjarja.

Mela, fis-17 ta' Novembru, jkun hemm tal-media.

- Imbagħad, ikun hemm l-istess għat-tweġiba tal-Kap tal-Oppożizzjoni u għar-replika tal-Prim Ministru.

- Fis-sala tal-Parlament ikun hemm biss il-cameras tal-PBS, u l-istess PBS irid jagħti l-clean feed lil kull stazzjon televiżiv li jkun jixtieq ixandar dawn is-seduti.

- Li l-PBS jagħti clean feed lil kull service provider li jkun jixtieq ixandar dawn is-seduti online.

- Li l-Uffiċċju tagħna, jiġifieri tal-Parlament, nagħmlu l-arranġamenti neċessarji, bħalma għamilna s-sena l-oħra, biex waqt it-trażmissjonijiet ikun hemm servizz għall-persuni neqsin mis-smigħ.

- Li fil-bidu tat-tliet seduti msemmija – il-qari tal-Baġit, it-tweġiba ta-Kap tal-Oppożizzjoni, u r-replika tal-Prim Ministru – fotografi u cameramen jitħallew jidħlu fl-ewwel ftit minuti, kif isir issoltu, jew minn wara s-siġġu tiegħi jew minn quddiem fil-parti tal-iStrangers' Gallery.

Irrid inkun naf ukoll min-naħa taż-żewġ gruppi, kemm min-naħa tal-Gvern, kif ukoll min-naħa tal-Oppożizzjoni, dwar fejn se jsiru l-Press Conferences.

Ħalli nibdew fuq l-ewwel waħda: dwar l-arranġament tal-media, naqblu li nużaw l-istess arranġament li mxejna bih preċedentement?

(Onor. Membri: Iva) Dawn huma l-istandards, imma rrid nerġa' indaħħalhom.

Irridu naraw qabel ma nibdew ix-xogħol kif se jsir, fejn se jsiru l-Konferenzi Stampi min-naħa tal-Gvern u min-naħa tal-Oppożizzjoni, u rigward il-biljetti biex jidħlu n-nies fis-sala.

Ovvjament, is-sala tesa' kemm tesa', naqsmuhom bin-nofs, ngħadduhom lill-Whips, imbagħad tieħdu ħsieb intom.

Hekk se nimxi.

Tajjeb hekk?

(Onor. Membri: Iva) Jiġifieri, 80 u 80, jew kemm hemm … (Interruzzjonijiet) S'issa ma talbux ħafna.

Mela, nibdew b'40; imbagħad, jekk ikun hemm iktar domanda, naqsmuhom bin-nofs.

(Interruzzjonijiet) Mhux hekk?!

Naqblu fuq hekk, Onor. Agius?

Jekk naqbżu l-limitu tagħna, nikkonsultaw lil xulxin.

Ninforma wkoll lill-Membri li l-Uffiċċju laqa' t-talba sabiex il-kamra tal-kumitati ż-żgħira għandha tinbidel fi Press Room.

Dan bħalma għamilna l-aħħar darba, li kienet suċċess kbir.

Huwa tajjeb li jkun hemm il-faċilità ta' Press Room għall-ġurnalisti kollha, għall-membri tal-media biex ikunu jistgħu jsegwu dak li jkun għaddej fil-Kamra waqt is-seduti.

Ovvjament, ikun hemm il-monitor u jkollhom il-faċilità li għamilna s-sena l-oħra – u nerġgħu nirrepetuha din is-sena – tal-wi-fi, biex ikunu jistgħu jikkomunikaw mal-press rooms rispettivi tagħhom.

DAVID AGIUS: Din li qegħdin fiha?

MR SPEAKER: Din waħda minnhom.

DAVID AGIUS: Jiġifieri, imbagħad din ma tkunx available għal … (Interruzzjonijiet)

MR SPEAKER: Irridu naħdmu hekk.

Din kienet l-aħjar waħda fejn nistgħu naħdmu.

Naħseb dawk huma l-punti saljenti li xtaqt nagħmel referenza għalihom qabel ma nibdew niddiskutu kif se naħdmu fil-Baġit.

Qegħdin naqblu fuq dawn il-punti?

Tajjeb.

LOUIS GRECH: Rigward il-voti tal-Ministeri, hawn abbozz ta' programm li għandu kulħadd.

L-uniku tibdila li kien hemm wara d-diskussjonijiet li saru bejn il-Whips kienet li, fil-każ tal-ministeru tiegħi, minflok issir fl-1 ta' Diċembru, issir ġimgħa qabel għaliex se jkun hemm l-Onor.

Aħna biddilna dik id-data tiegħi, li kellha ssir fl-1 ta' Diċembru, għat-28 ta' Novembru.

DAVID AGIUS: Nirringrazzjakom.

Jiena l-unika problema li fadalli hija rigward il-Ministeru tal-Enerġija u s-Saħħa.

Għandi diffikultà biex nagħmluha fis-27 ta' Novembru.

Nistgħu nitkellmuha wara l-laqgħa, jiġifieri m'hemmx għalfejn tagħtuni risposta llum.

LOUIS GRECH: Nissuġġerixxi li titkellmuha wara l-laqgħa.

DAVID AGIUS: Ma stajtx insib metodu kif insolviha.

MR SPEAKER: Hawnhekk qed nara li fl-24 u fil-25 ta' Novembru qiegħed vojt.

LOUIS GRECH: Le, għandek Opposition day u Government day.

MR SPEAKER: Skużawni, qiegħda isfel.

DAVID AGIUS: Wieħed mis-suġġerimenti jkun forsi naqilbuha ma' tat-2 ta' Diċembru, fejn hemm tal-Ministeru tal-Familja u Solidarjetà Soċjali, jew xi ħaġa oħra.

MR SPEAKER: Tistgħu tikkonsultaw bejnietkom?

Mela, qed naqblu fuq din?

(Onor. Membri: Iva) Mela, nistgħu nimxu.

Onor. David Agius, l-aħħar darba kellek tikkonsulta dwar rappreżentant ġdid tal-Parlament Malti fil-Parlament Ewropew.

Il-Gvern qed jgħid li qiegħed jinnomina bħala Research Analyst lil Kenneth Curmi biex ikun ir-rappreżentant il-ġdid tal-Parlament Malti fil-Parlament Ewropew.

MR SPEAKER: Kollox sew, hawn qbil.

LOUIS GRECH: Hawn qbil bejn kulħadd?

DAVID AGIUS: Ikkonsultajna u mexxejna.

MR SPEAKER: Mela, Kenneth Curmi huwa l-persuna li se jkun ir-Rappreżentant ġdid tal-Parlament Malti fil-Parlament Ewropew.

Rigward l-Ombudsplan, infakkar li kien hemm bżonn li tinstab data għad-diskussjoni.

Nixtieq ikolli data issa.

L-Onor.

CARMELO ABELA: M'għandix data: però forsi inti tista' tissuġġerixxi waħda.

Nissuġġeriha issa stess.

DAVID AGIUS: Kif qegħdin fuq id-dati, ħalli ma nitfixklux, rigward data għall-Kumitat ta' Privileġġi ...

MR SPEAKER: Se nqajjimha.

Se jkollna mmissuha għaliex hemm id-delegazzjoni tas-Sawdi.

Tal-Privileġġi rridu nneħħuha mill-24 jew il-25 ta' Novembru.

Fis-26, inkunu għadna ma wasalniex minn barra.

Din se tkun delegazzjoni parlamentari komposta miż-żewġ naħat tal-Kamra fuq invit tal-Parlament tas-Sawdi u anke tal-awtoritajiet, jiġifieri rridu nsibu data.

DAVID AGIUS: M'għandniex problema li niltaqgħu waqt iż-żmien tal-Baġit.

MR SPEAKER: Għalija mhux problema.

DAVID AGIUS: Jekk nagħmluha għas-27 ta' Novembru, m'hemmx problema min-naħa tagħna.

Aħjar milli kieku nagħmluha fit-28 għaliex imbagħad ikun hemm id-diskussjoni dwar il-Ministeru għal Għawdex.

MR SPEAKER: Mhux problema, jekk trid, nistgħu nagħmluha fis-27 ta' Novembru.

L-Onor.

David Agius qed jgħid li għalih din tista' issir l-għada.

LOUIS GRECH: Sur President, intom tkunu ġejtu minn barra?

MR SPEAKER: Iva, inkunu se naslu filgħaxija.

Aħna konna għedna li se niltaqgħu dakinhar f'xi l-11.00 a.m..

Tajjeb għalik, Onor. Deborah Schembri?

Kollox sew, mela niltaqgħu fis-27 ta' Novembru fil-11.00 a.m. Onor. David Agius, għalik kollox sew?

DAVID AGIUS: M'għandux ikun hemm problema.

MR SPEAKER: Mela, nifhem li kollox sew.

Issa niġu għad-data tal-Ombudsplan.

Jekk nagħmluha t-Tlieta, it-2 ta' Diċembru, tajjeb għalikom?

DAVID AGIUS: X'ħin, filgħaxija?

Għaliex filgħaxija hemm il-Baġit, irridu noqogħdu attenti.

MR SPEAKER: Jiena kont qed nissuġġerixxi li nagħmluha wara nofsinhar, għall-ħabta tal-4.00 p.m. Imbagħad, jekk taraw li għandna bżonn nerġgħu nagħmlu seduta oħra, nagħmluha, imma għallinqas nibdew.

LOUIS GRECH: Jew inħalluha għall-ġimgħa ta' wara.

MR SPEAKER: Nistgħu nagħmluha l-ġimgħa ta' wara, mhux problema.

DAVID AGIUS: L-Ombudsplan fit-2 ta' Diċembru tajjeb għalina.

MR SPEAKER: Mela, nagħmluha fit-2 ta' Diċembru?

CARMELO ABELA: Kif għidt inti, Mr Speaker.

MR SPEAKER: Jien qed nissuġġeriha biex ma nħallux ħafna xogħol b'lura.

Nagħmluha fl-4.00 p.m.?

Tajjeb nimxu hekk?

Mela, ftehemna li tal-Ombudsplan nagħmluha fit-2 ta' Diċembru fl-4.00 p.m.

CARMELO ABELA: Mr Speaker, kulma rrid nagħmel fuq tal-Ombudsplan huwa li niċċekkja ftit mal-Ministru peress li, min-naħa tagħna, jkollna sostituzzjoni.

Jiena kelli niltaqa' flimkien maż-żewġ Whips, jew naraw kif se niltaqgħu, biex niddiskutu dwar l-awtonomija amministrattiva tal-Parlament.

DAVID AGIUS: Se niffissaw data, Mr Speaker.

DAVID AGIUS: Bejn wieħed u ieħor, meta għandna nieqfu għar-recess tal-Milied?

MR SPEAKER: Nistgħu niltaqgħu fl-1 ta' Diċembru?

DAVID AGIUS: Iva; fi x'ħin?

MR SPEAKER: Inkunu hawnhekk kollha kemm aħna.

Niltaqgħu fil-5.30 p.m. tajjeb?

(Onor. Membri: Iva) Kollox sew, mela niltaqgħu fil-5.30 p.m.

Fl-aħħar laqgħa li kellna fl-1 ta' Ottubru, kont informajt li, hekk kif il-Parlament jiċċaqlaq, jekk Alla jrid, fil-binja l-ġdida – jiġifieri dik kwestjoni ta' meta niċċaqilqu – jibda jxandar permezz tat-televiżjoni … (Interruzzjonijiet) … Onor. de Marco, tajjeb kultant ikollna xi battuta.

Lili qaluli li aħjar tidħak.

Jiena nieħu pjaċir nidħak … Mela, jiena informajtkom li s-Sedja dan l-aħħar kienet għaddejja b'diskussjonijiet ma' kumpaniji tat-telekomunikazzjoni, kemm mal-Melita, kif ukoll mal-GO.

Biex ninfurmakom, is-Sedja waslet fi ftehim mal-GO, u ġie konkluż.

Se ngħaddilkom kopja – ovvjament, biex iżżommuha għalikom, u mhux biex toħroġ fil-beraħ, għax din hija xi ħaġa kummerċjali fis-sens li wieħed irid joqgħod attent.

Hawnhekk qegħdin nitkellmu fuq kompetizzjoni, allura ma naħsibx li għalissa għandu jkun pubbliku.

Irrid l-approvazzjoni tagħkom biex inkun nista' niġi għall-iffirmar tal-istess ftehim, li huwa ftehim tajjeb u nistedinkom tarawh.

Li nista' ngħidilkom hu li l-Parlament mhu se joħroġ xejn mil-lat finanzjarju.

Hemm dak il-ftehim, hemm l-arranġament ma' din il-kumpanija, ġie emendat diversi drabi min-naħa tiegħi, ħalli nkun dejjem qed nipproteġi 100% l-istituzzjoni.

Agħtuh daqqa t'għajn, però, kemm jista' ikun, come back to me ħalli niffirmaw.

Konna qbilna wkoll li minbarra li nirrevedu l-guidelines dwar il-video streaming, għandna wkoll naħsbu biex nemendaw l-Ordnijiet Permanenti tagħna biex jipprovdu għat-trażmissjoni tal-Parlament, mhux biss tar-radju, imma wkoll tal-viżiv.

Fil-fatt, għaddejtilkom draft tal-linji gwida, u nitlob li, għall-inqas, you come back to me fuqhom, għax issa rridu niċċaqilqu.

CARMELO ABELA: Hekk hu.

MR SPEAKER: Nixtieq ninforma wkoll lill-Kumitat li l-Parlament se jkollu l-ewwel karozza li taħdem bl-elettriku, u se ssir ċerimonja nhar l-Erbgħa tal-ġimgħa d-dieħla.

Aħna nemmnu li għandna nagħtu eżempju wkoll f'dak li huwa użu ta' enerġija nadifa.

Il-Ministru Joe Mizzi se jikkonsenja din il-vettura lili.

Ovvjament, jiena nixtieq li jkun hemm preżenza – jekk tkunu disponibbli – min-naħa tagħkom it-tnejn.

CARMELO ABELA: Noqogħdu kollha fiha dik?

MR SPEAKER: Mhijiex xi karozza żgħira.

Se tkun karozza 5-seater.

Il-karozza se nħalluha fil-bitħa, jgħaddili ċ-ċwievet, u mbagħad insuquha.

DAVID AGIUS: Din donation mill-Gvern lill-Parlament, Mr Speaker?

MR SPEAKER: Hekk hu.

Il-Ministru Joe Mizzi xtaq li jgħaddielna karozza.

Ovvjament, kien hemm ftehim fuq kif għandha tkun il-karozza, anke minħabba x-xogħol tagħna, jiġifieri tkun daqsxejn kbira li tintuża fil-Parlament il-ġdid.

Għax, kif taf inti, meta jkollok is-seduti, jkollok bżonn karozza biex forsi twassal xi nies malajr.

Din tikkomplementa anke mal-bini l-ġdid tal-Parlament, għaliex il-bini l-ġdid, kif tafu intom, se jkollu t-teknoloġija infrastrutturali b'tali mod biex ikun hemm inqas konsum ta' enerġija.

LOUIS GRECH: Tajjeb, Mr Speaker.

(Interruzzjonijiet)

MR SPEAKER: Garanzija fuq il-vettura?

Onor. de Marco, illum veru qed nieħu pjaċir bik għaliex għandek id-daqquqa.

L-Onor.

CARMELO ABELA: Nixtieq nifformalizzaw ukoll xi ħaġa dwar kumitati permanenti li tkellimniha ftit informalment dwarha ż-żewġ Whips.

Għandna lill-Onor.

Deborah Schembri, li hija ċ-Chairperson tal-Kumitat dwar l-Affarijiet Soċjali, u lill-Onor.

Etienne Grech, li huwa ċ-Chairperson tal-Kumitat dwar is-Saħħa.

Se jkun hemm diskussjoni dwar organ donation u, peress li ż-żewġ kumitati jinteressahom dan is-suġġett – u jidher li hemm qbil informali bejn dan, imma jkun tajjeb li nifformalizzawh hawnhekk – iż-żewġ kumitati se jiltaqgħu f'session konġunta għal numru ta' laqgħat.

Naturalment, jiftehmu bejniethom iż-żewġ naħat tal-Kamra biex nagħtu l-go-ahead liż-żewġ kumitati biex, b'mod konġunt, jagħmlu din it-tip ta' laqgħa.

Naturalment, jiftehmu fuq ġranet meta jkunu jistgħu u l-ħinijiet, kif jiġri ssoltu.

MR SPEAKER: L-Onor.

DAVID AGIUS: M'għandna l-ebda diffikultà.

Ovvjament, hija idea tajba li ż-żewġ kumitati jingħaqdu flimkien, u tajjeb li nagħmluha hawnhekk fil-kumitati, għaliex inkella jkollna diffikultà biex tikkoordina lill-Membri.

Ma xtaqniex li jkun hemm laqgħat li jitħassru, u għalhekk tkellimna qabel.

Ovvjament, aħna m'għandniex diffikultà dwar inizjattivi bħal dawn ġaladarba jkollna ftehim, minħabba li għandek numru iktar ta' deputati li jkunu jridu jiġu f'dak il-kumitat partikolari.

Tajjeb wieħed jifhem li issa li se jkollok żewġ kumitati f'wieħed, il-quorum u affarijiet oħra relatati jiġu ovvjament pro rata, biex dejjem ikun hemm rappreżentanza kemm jista' ikun taż-żewġ naħat.

MR SPEAKER: Tiġi, kif qed jgħidli l-Iskrivan tal-Kamra, il-quorum minflok tlieta jiġi sitta.

Jidher li hawn qbil.

Dan huwa ġest importanti.

Jiena wieħed minn dawk li dejjem tajt xogħol ta' volontarjat fit-Transplant Group mill-fondazzjoni tagħha, li hija xi ħaġa nobbli għal kulħadd.

DAVID AGIUS: U hemm suġġetti naqra iktar delikati wkoll minn hekk.

L-Onor.

DEBORAH SCHEMBRI: Diġà ikollok diffikultà meta tkun qed tlaqqa' kumitat wieħed, aħseb u ara żewġ kumitati.

Però, nixtieq li jkun hemm ftit sforz.

Ilu madwar sena maħsub li ssir laqgħa dwar dan is-suġġett fil-Kumitat tiegħi.

Jiena nlaqqa' l-Kumitat – sakemm ma nkunx imsiefra fuq xogħol tal-Gvern – every single Wednesday, jiġifieri kull ġimgħa nlaqqa' il-Kumitat, u mal-Onor.

Etienne Grech urejt ix-xewqa li nibqa' hekk, ovvjament biex ma jkollix kumitati missing.

Nixtieq li jkun hemm naqra sforz bejn iż-żewġ naħat għaliex, anke min-naħa tagħna, kultant ikollna problema b'nies li ma jkunux jistgħu, allura mbagħad l-oġġett jibqa' jitwal.

Naħseb li aktar ma tkun kompatta u naqbdu u naraw l-issue fil-kompletezza tagħha, ...

MR SPEAKER: Naħseb li, minħabba l-importanza tagħha, għandha tiġi diskussa wkoll fil-grupp parlamentari rispettiv, biex il-membri jkunu stradati sew.

Hawn xi items oħra?

L-Onor.

DAVID AGIUS: Fl-aħħar laqgħa, fuq proposta tiegħi u anke tal-Onor.

Louis Grech, il-Kumitat qabel li l-persuni mistiedna għal-laqgħa li għaddiet jerġgħu jindirizzaw il-Kumitat biex jaġġornaw lill-membri dwar l-iżvilupp tal-binja l-ġdida tal-Parlament.

MR SPEAKER: Hemm xi ħaġa oħra minbarra din?

DAVID AGIUS: Mr Speaker, bgħattlek ukoll kopja ta' korrispondenza li għaddiet min-naħa tad-Dipartiment tal-Gvern Lokali, fejn qed jitqiesu li l-mistoqsijiet parlamentari huma propaganda politika.

Jiena rċevejt tweġiba – u inti wkoll kont qiegħed f'din ir-risposta – li meta Deputat jagħmel mistoqsija parlamentari dwar il-lokalità tiegħu u jgħaddiha lill-kunsill lokali, ma jidhirlix li dik m'għandhiex titqassam lill-membri ta' dak il-kunsill lokali għaliex, kif qiegħda f'din il-korrispondenza li hawn hawnhekk, u din id-direttiva li ngħatat min-naħa tad-Direttur jew inkella ta' min kiteb – Mary Muscat, Monitoring Officer fid-Dipartiment tal-Gvern Lokali – qed jingħad li dawn m'għandhomx jitqassmu lill-kunsilliera lokali.

Jiena naħseb li, anke permezz tiegħek, Mr Speaker, min-naħa tiegħek f'dan il-Parlament għandna nagħmlu l-pożizzjoni tagħna.

Il-Parlamentari għandu kull dritt iqassam dak li għandu jqassam.

DAVID AGIUS: Is-sitwazzjoni hi li d-Deputat jgħaddiha lill-kunsill lokali u, kif dejjem sar, is-Segretarju Eżekuttiv iqassamhom lil kulħadd.

Issa, dik qed jgħidu biex ma jqassmuhiex għax hija propaganda politika.

Jiena ma nafx b'liema immaġinazzjoni naslu li mistoqsija parlamentari tkun propaganda politika.

MR SPEAKER: Onor. Abela, trid tgħid xi ħaġa fuqha din?

CARMELO ABELA: Aktar milli fuq li l-mistoqsija parlamentari qed tiġi meqjusa bħala propaganda politika, xtaqt ngħid xi ħaġa dwar il-mod ta' kif qed titqassam.

L-Onorevoli in kwestjoni xtaq – se nuża l-kelma "juża" – juża l-istaff tal-kunsilli, kif fhimt jiena, biex iqassmu ċerti affarijiet.

Jiġifieri, hu għandu kull dritt – kif ġieli għamilt jiena – li jibgħat forsi ittra lill-kunsill lokali partikolari: Isma', jien għamilt din il-mistoqsija.

MR SPEAKER: Jiena diġà rajtha din.

Sakemm qed nitkellmu fuq mistoqsija parlamentari, dik mhijiex natura politika.

Mistoqsija parlamentari hija x-xogħol tal-Parlament.

Naħseb, kif qed tgħid inti, Onor. Carmelo Abela, jista' ikun hemm korrispondenza oħra.

Min kiteb l-ittra f'isem il-kunsill, naħseb li kellu joqgħod attent li l-mistoqsijiet parlamentari mhumiex inklużi bħala propaganda politika.

Il-mistoqsijiet parlamentari huma xogħol tal-Parlament.

CARMELO ABELA: Fil-fatt, fit-tweġiba, għamluha ċara li mhux hekk.

It-tweġiba tad-Direttur ...

Rigward iż-żjara tal-Parlament – għax wasalna biex naraw il-parlament il-ġdid – naħseb li għandna niftehmu ġurnata kemm jista' ikun malajr biex naraw ix-xogħol li qed isir.

DAVID AGIUS: Se mmorru aħna jew ġejjin huma?

MR SPEAKER: Le, immorru aħna wkoll.

Naħseb għandna mmorru waħda aħna.

DAVID AGIUS: Aħna l-ewwel se mmorru hemmhekk, jew inkella se jiġu huma hawnhekk, imbagħad immorru aħna?

MR SPEAKER: Naħseb l-ewwel immorru aħna, Onor. Agius, għax ilna nisimgħu issa.

Immorru waħda, u mbagħad, ħalli nerġgħu nisimgħu.

DAVID AGIUS: Għaliex fl-aħħar laqgħa konna bqajna li jiġu hawn ħalli jaġġornawna.

MARIO DE MARCO: Isir aġġornament.

MR SPEAKER: Jiena qed nissuġġerixxi li fiżikament immorru hemmhekk; imbagħad, ħalli jkun hemm laqgħa ta' aġġornament.

Naħseb aħjar hekk.

(Interruzzjonijiet) Mela le!

Ngħidilkom issa stess.

Tajjeb għalikom jekk immorru fid-19 ta' Diċembru, filgħodu?

Inħallu l-ġimgħatejn tal-Baġit jgħaddu.

DEBORAH SCHEMBRI: Jiena ma nkunx nista' dakinhar għax għandi l-kawżi.

MR SPEAKER: Tajjeb għalikom jekk nagħmluha l-Ġimgħa, 5 ta' Diċembru, f'nofsinhar?

(Onor. Membri: Iva) Hemm xi items oħra?

(Onor. Membri: No) Grazzi lil kulħadd.

Fis1.08 p.m., ilKumitat aġġorna għal data li kellha tiġi kkomunikata aktar tard.

Proceedings, agenda, minutes and transcripts of the parliamentary committees hbc


KUMITATI TAL-KAMRA TAD-DEPUTATI

LAQGĦA KONĠUNTA

KUMITAT PERMANENTI DWAR L-AFFARIJIET SOĊJALI

KUMITAT PERMANENTI DWAR IS-SAĦĦA

L-Erbgħa, 12 ta' Novembru, 2014 fis-6:30pm

Il-Kumitat Permanenti dwar l-Affarijiet Soċjali u l-Kumitat Permanenti dwar is-Saħħa se jiltaqgħu nhar l-Erbgħa, 12 ta' Novembru 2014 fis-6.30 p.m. fil-Kamra tal-Kumitati fil-Palazz il-Belt b'din l-aġenda:

Diskussjoni mal-Oftalmologu l-Onor.

Diskussjoni mat-Transplant Support Group Malta; u

Affarijiet Oħra.